
Fig. 7 . Icoana loan Botezătorul şi Maica Domnului cu Pruncul (sec. XVI), Domneşti. 

Fig. 2, Detaliu cu textul de pe rotulusul ţinut de loan Botezătorul . 


O mică capelă din curtea bisericii cu hramul Buneives- 
tiri din frumoasa şi pitoreasca localitate Domneşti, jud. 
Argeş, adăposteşte un muzeu format din cîteva zeci de 
obiecte de artă medievală românească. 

Vizitatorul poate vedea, expuse într-o dezordine roman¬ 
tică, o seamă de vechi tipărituri, ţesături, obiecte din metal 
şi icoane, acestea din urmă fiind cele mai numeroase. 
Adunate de prin împrejurimi bogate în amintiri cu care ne 
mîndrim (este suficient să amintim Curtea de Argeş şi schi¬ 
tul Brădet), aceste obiecte ne vorbesc cu elocvenţă şi mo¬ 
destie totodată de un trecut, e drept nu prea îndepărtat. 
Sîntem gata să părăsim această colecţie, cînd atenţia ne 
este atrasă de o icoană de proporţii impresionante (126 X 
X96X4 cm), ce trece aproape neobservată datorită gra¬ 
dului înaintat de degradare în care se află 1 . Dar şi aşa, 
cu culoarea cojită şi acoperită cu murdărie, mai păstrează 
încă şi astăzi din frumuseţea ei de altă dată. 

Pictorul, anonim ca atîţi alţi creatori de capodopere din 
evul mediu, ne-a înfăţişat o temă iconografică puţin obiş¬ 
nuită. El a redat în toată amploarea lor două din cele mai 
importante personaje din ierarhia bisericii: pe loan înainte- 
mergătorul şi pe Maica Domnului cu Pruncul. Şi dacă 
sîntem obişnuiţi să întîlnim figurile lor făcîndu-şi pandant 
în compoziţii ca De/s/s, Judecata de apoi sau Duminica 
Tuturor Sfinţilor, în care au rolul de intercesori, apariţia lui 
loan Botezătorul şi a Maicii Domnului într-o icoană, în 
postura unor personaje principale purtătoare a unor alte 

* Şi cu această ocazie ţinem să aducem mulţumiri colegei noastre 
Ana Dobjanschi, care ne-a semnalat această deosebită realizare a 
picturii medievale româneşti. 

1 Dovadă, în articolul Monumentele religioase de pe valea riului 
Doamnei de Radu Creţeanu, apărat în „Mitropolia Olteniei", nr. 1-2 
(1969), p. 36-46, în care se pomeneşte colecţia şi se evidenţiază 
o icoană cu tema Buneivestiri (p. 38—39), iar icoana de care ne 
ocupăm trece neobservată. 


simboluri, de ordin mai puţin cunoscut şi evident, este sem¬ 
nificativă nu numai pentru libertatea şi răspunderea ce 
şi-o asuma zugravul şi comanditarul, dar şi pentru întregul 
spirit al epocii în care a fost creată această icoană. Dar 
asupra acestor probleme vom reveni mai jos, după prezen¬ 
tarea şi încercarea de datare a acestei picturi. 

De o concepţie monumentală şi de o rafinată eleganţă, 
icoana reprezintă, după cum am mai amintit, pe loan Bo¬ 
tezătorul şi pe Maica Domnului cu Pruncul, grupaţi într-o 
compoziţie, care fără să fie strict simetrică este perfect 
echilibrată. în stînga, este redată într-o iconografie tradi¬ 
ţională figura lui loan Botezătorul, într-o întoarcere spre 
centru, ţinînd în mîna stîngă un toiag înalt încununat cu 
o cruce şi un rotulus desfăşurat cu textul unei rugăciuni 
(asupra acesteia vom reveni), pe care o indică cu mîna sa 
dreaptă. El poartă o melotă albastră-cenuşie, peste care- 
este aruncat un himation ocru-maroniu. în partea dreaptă,, 
de asemenea uşor întoarsă spre centru, apare figura Mai¬ 
cii Domnului, care ţine pe braţul stîng pe Isus copil, iar cu 
mîna dreaptă indică în jos, nu atît spre rotulusul ţinut de 
înaintemergător cît spre capul tăiat al lui loan, ce se afla 
jos, în centru, pe un vas de culoare maronie cu striaţii de 
aur. Ea poartă o bonetă şi rochie albastră cu mînecuţe 
roşii brodate cu fir şi un maphorion violaceu tivit cu roşu 
şi ocru. Pruncul pe care-l ţine în braţe binecuvîntează cu' 
mîna dreaptă, ţinînd în cea stîngă un rotulus. Himationul 
în care este înveşmîntat Isus este de culoare roşie-cără- 
mizie cu striaţii de aur. Nimburile personajelor sînt indi¬ 
cate prin două cercuri concentrice incizate, iar cel al lui 
Isus, care se detaşează de pe maphorion, este de aur şi 
cruciger. în partea superioară a icoanei, fondul este de 
aur, iar în cea inferioară este format dintr-un peisaj stîn- 
cos, stilizat, cu tufe de flori albastre şi roşii (fig. 1). 

Inscripţiile care indică numele personajelor sînt cali¬ 
grafiate cu litere roşii, în limba greacă, iar textul pe care-l 
ţine loan Botezătorul este scris în limba slavonă, cu fru¬ 
moase litere negre pe un fond ocru-alb. 

Tehnica in care a fost realizată această icoană urmeazo 
cele mai bune tradiţii ale picturii bizantine şi post-bizan- 
tine. Volumele carnaţiei au fost realizate prin suprapune¬ 
rea succesivă a unor straturi de culoare străvezie de o 
foarte bună calitate, avînd pentru părţile umbrite tonuri 
acoperitoare de brun verzui, trecîndu-se treptat la părţile 
luminate cu ajutorul straturilor de ocru-brun şi ocru-alb. 
Luminile, blicurile, sînt cînd fine, caligrafiate cu precizie, 
cum este cazul Maicii Domnului, cînd energice şi expre¬ 
sive, ca la loan Botezătorul. Pentru gură, obraji şi nas s-a 
folosit discret culoarea roşie. Cutele veşmintelor sînt indi¬ 
cate cu negru, alb, aur şi culoare peste culoare. 

Rama, aurită şi ea, este lăsată din grosimea scîndurii, 
avînd pe margini o dungă roşie. 

Stratul pictural este realizat în culori tempera. El are 
ca suport un strat de grund destul de gros, o pînză de 
in ce acoperea toată nava icoanei, precum şi trei scînduri 
din lemn de tei (?), dintre care cea de la mijloc este foarte 
lată; cele marginale, înguste, depăşesc cu puţin lăţimea 
ramelor laterale. Spatele icoanei a fost acoperit cu un strat 
de preparaţie, pe care se mai observă urmele unui desen 
monocrom şi nu este întărit cu traverse. 

Această succintă „fişă analitică" a icoanei de care ne 
ocupăm a fost necesară deoarece, pe de o parte, ea pre¬ 
zintă obiectiv nişte însuşiri pe care le are lucrarea, com- 
pletînd reproducerea, iar pe de altă parte, ne va permite, 
ca în analiza ce urmează — necesară datării şi situării ei 
în contextul acestei ramuri a picturii medievale din Ţara 
Românească —, să ne referim la date şi trăsături prezen¬ 
tate şi deci cunoscute cititorului. 

Provenienţa icoanei — care ar permite o datare apro¬ 
ximativă în funcţie de zidirea şi datarea în timp a lăcaşului 
căreia i-a fost destinată iniţial — nu se cunoaşte. Eticheta, 
prinsă chiar pe nava icoanei indică biserica Buneivestiri 
şi anul 1777, dar fără îndoială ea arată locul unde a fost 
adăpostită temporar icoana şi deci nu ne poate servi la 
datare. Profesorul Emil Lăzărescu, care cunoaşte icoana, 
a emis ipoteza că locul de provenienţă ar putea fi bise¬ 
rica schitului Corbi. Neavînd însă confirmări de nici o na¬ 
tură (documentară sau de tradiţie orală) în această pri¬ 
vinţă şi considerînd icoana ca fiind de dimensiuni prea 
mari pentru o construcţie de proporţii destul de modeste, 

ca cea pomenită, preferăm să lăsăm deschisă discuţia 
asupra acestui aspect al problemei, la care vom reveni. 

Cunoaşterea lăcaşului căreia i-a fost destinată, precum 
şi a comanditarului ei, ne-ar ajuta şi în rezolvarea proble¬ 
melor pe care le ridică această operă. După cum am mai 
amintit, tipul iconografic al acestei icoane este puţin obiş¬ 
nuit. Cel puţin noi nu am mai întîlnit o asemenea repre¬ 
zentare iconografică în arta icoanelor. Fără îndoială, 
ideea, simbolul al cărei purtătoare este, nu poate fi alta 
decît cea legată de un eveniment tragic — încetarea din 
viaţă — a unui membru al familiei donatorului 2 . Toate amă¬ 
nuntele iconografice converg spre confirmarea acestei afir¬ 
maţii. în primul rînd, după cum am mai amintit, asocierea 
într-o icoană care nu are ca simbol intercesiunea, a 
Maicii Domnului şi lui loan Botezătorul, este neobişnuită. 
Elocvent este şi faptul că locul de cinste — partea dreaptă 
— este ocupat de loan şi nu de Maica Domnului cu Isus 
în braţe, cea care în ierarhie ocupă un loc mult mai im¬ 
portant. Acest lucru ne conduce la concluzia că s-a dorit 
cu tot dinadinsul ca accentul să cadă pe loan, cu atît mai 
mult cu cît şi spaţiul ce i s-a afectat este mai mare. Un 
alt amănunt semnificativ ne atrage atenţia. în timp ce pri¬ 
virile lui loan şi ale Maicii Domnului fixează pe spectator 
în orice punct s-ar afla el, Isus din braţele mamei sale 
priveşte spre înaintemergătorul şi spre textul pe care acesta 
îl ţine în mînă. 

Atît textul (fig. 2) — afectat parţial de degradări, al 
cărui înţeles însă se desprinde cu claritate 3 — ce aminteşte 
de moartea sa, indicat de către loan cu mîna dreaptă, spre 
care priveşte cu insistenţă Isus, cît şi însuşi capul său tăiat, 
plasat jos, în centrul compoziţiei spre care arată cu 
mîna sa dreaptă Maica Domnului, sugerează cu insistenţă 
tragedia morţii. 

Din succinta analiză iconografică, avînd mereu prezent 
în memorie faptul că gîndirea din epoca feudală este ex¬ 
primată prin excelenţă prin simboluri, iar fiecare atitudine, 
gest sau privire este purtătoare a unor anumite semnifi¬ 
caţii, credem că se desprinde cu destulă claritate ideea 
pe care o conţine această icoană. Mai mult decît atît, spe¬ 
răm că putem afirma după cele spuse mai sus că ea vrea 
să amintească contemporanilor şi posterităţii despre stin¬ 
gerea din viaţă a unui anume „loan", o pierdere irepara¬ 
bilă pentru apropiaţii săi. 

Presupunînd că rezolvarea problemei iconografice, a 
simbolului a cărui purtătoare este, a fost convingătoare, 
vom încerca în cele ce urmează să datăm cu ajutorul cu¬ 
noştinţelor ce le avem la îndemînă această originală 
lucrare. 

Chiar de la primul contact cu icoana, un cercetător din 
domeniul artei medievale poate să-şi dea seama, datorită 
unor elemente — proporţii, stil, calitate — că are în faţa sa 
o operă executată în secolul al XVI-lea. Sarcina noastră, 
însă, va consta în încadrarea ei într-o perioadă de timp 
cît mai limitată. Neavînd la îndemînă material documentar, 
vom încerca să o datăm pe baza analizei stilistice, înca- 
drînd-o într-o anumită etapă a evoluţiei picturii din Ţara 
Românească în cel de al XVI-lea veac. 

Trecînd în revistă pictura — atît icoanele cît şi pictura 
murală — păstrată din secolul al XVI-lea şi comparînd-o cu 
icoana de care ne ocupăm, aria cercetărilor se micşorează 
şi se fixează aproximativ la primul sfert al veacului. Pic¬ 
turile murale, de o remarcabilă calitate artistică, ca cele 
de la Stăneşti-Vîlcea (1537) 4 sau bolniţa Coziei (1542— 

2 Prof. Emil Lâzârescu, într-o discuţie, a emis această idee, pe 
care o adoptăm, mulţumindu-i pe această cale. 

3 Dăm mai jos traducerea textului: 

Jn zilele noastre, in care 
(a fost) martirizat . din cauza 


şi capul meu a fost tăiat. 

Ca o piatră . 

în prăpastie. Astfel. . . 
a căzut căci 
capul meu 
l-au tăiat". 

4 In catapeteasma bisericii din Stăneşti se află şi două icoane 
împărăteşti — Isus Pantocrator şi Maica Domnului Eleusa, ambele 
din secolul al XVI-lea (după cum indică şi data din inscripţia 
de donaţie la icoana Isus Pantocrator), cercetate de Ştefan Andre- 
escu, a căror publicare o aşteptăm. Ele sînt o creaţie artistică cu 
latul diferită de icoana din Domneşti. 


1543), care ne-au reţinut mai mult atenţia în speranţa de 
a găsi analogii cu icoana din Domneşti, ne-au convins, 
în urma unor analize mai amănunţite, că diferenţe con¬ 
ceptuale, tipologice şi stilistice, nu ne permit să facem 
apropieri, că sînt creaţii de un caracter cu totul deosebit. 

Dacă, datorită unor elemente din icoana noastră, cum 
ar fi de pildă crucea pe care o ţine înaintemergătorul, am 
crezut de cuviinţă să căutăm asemănări într-o anumită 
etapă a picturii Ţării Româneşti din veacul al XVI-lea, nu¬ 
meroase alte aspecte ale acestei opere sînt legate de o 
altă perioadă, anterioară, cea care corespunde epocii lui 
Neagoe Basarab (1512-1521), din care ne-a parvenit un 
număr relativ mare de opere de pictură. Nu numai con¬ 
cepţia generală a icoanei, prin monumentalitatea viziunii, 
eleganţa rafinată a proporţiilor şi atitudinii (mişcării), ci şi 
o oarecare manieră o apropie de pictura murală ce s-a 
păstrat din biserica Episcopală de la Curtea de Argeş. 
Amănunte şi mai semnificative le sînt comune. în acest 
sens, putem vorbi atît despre tipologia asemănătoare a 
personajelor, cum este în cazul chipurilor Maicii Domnului 
(fig. 3 şi 4), cît şi despre identitatea concepţiei şi realizării 
costumelor (cutele maphorionului Maicii Domnului şi me- 
lota Prodromului). Factura în care au fost executate unele 
dintre picturile murale de la Curtea de Argeş şi icoana de 
care ne ocupăm, se apropie şi ea pînă la similitudine. Su¬ 
prafeţele de umbră şi lumină sînt repartizate similar, iar 
blicurile fine din jurul ochilor, gurii şi nasului, puse cu oa¬ 
recare rigiditate, sînt în unele cazuri identice (fig. 4 şi 5). 

Ţinem să atragem atenţia în mod deosebit, că atunci 
cînd se fac comparaţii între icoane şi pictura murală este 
necesar să se ţină seama de o serie de factori proprii fie¬ 
cărei tehnici în parte. Modificările stilistice şi cele de fac¬ 
tură sînt generate adesea de însuşi suportul şi materia¬ 
lele diferite, folosite în pictura de tempera pe lemn şi în 
cea murală. 

Realizarea plastică a chipului lui loan Botezătorul, tră¬ 
săturile feţei sale, fac excepţie de la regulă şi nu le găsim 
asemănare în pictura murală a vremii. Acum, în primul 
sfert al veacului XVI, în Ţara Românească, în redarea 
feţei Prodromului se foloseşte un modelaj care merge mai 
mult pe rotunjimi, pe linii curbe, în special pentru relie¬ 
farea pomeţilor, atenuînd expresia tragică a personajului 5 , 
în icoana de la Domneşti, figura lui loan Botezătorul este 
de o viziune şi o concepţie mult mai severă şi ascetică, 
care accentuează dramatismul acestui deosebit de intere¬ 
sant personaj biblic (fig. 6). Efectul este obţinut în special 
prin folosirea unor accente puternice, formate din linii 
drepte şi aproape paralele ce pleacă de la rădăcina na¬ 
sului în jos spre colţurile gurii. Felul de a concepe şi cons¬ 
trui feţele, care ne aminteşte de departe pe Theofan 
Grecul, îl găsim în pictura Ţării Româneşti la figurile pust¬ 
nicilor din pronaosul mănăstirii Cozia (sfîrşitul secolului 
al XlV-lea), pe care fără îndoială autorul icoanei le-a 
cunoscut. 

însă fragmentele de pictură murală păstrate din biserica 
Episcopală de la Curtea de Argeş nu constituie singurul 
element de comparaţie din arta veacului al XVI-lea şi 
icoana de care ne ocupăm. Calităţile ei stilistice le sînt 
superioare. Nu aflăm aici acea rigiditate şi uscăciune în 
tratare de care suferă pictura murală amintită şi nici ma¬ 
nierismul formelor, mişcării şi sentimentului nu este atît de 
evident. Dacă eleganţa ei rafinată ne îndeamnă s-o bă¬ 
nuim de manierism, pregnanţa gravităţii şi tristeţii expre¬ 
siei, precum şi profunzimea coloritului viu dar sobru, sînt 
mărturiile unei viziuni şi trăiri autentice. Calităţile icoanei 
ne duc cu gîndul la un alt monument din primul sfert al 
veacului al XVI-lea — la pictura murală a bolniţei Bistriţei, 
din păcate atît de puţin cercetată. Tipologic, coloristic şi 
în special prin atmosfera sobră şi interiorizată pe care o 
degajă, pictura bolniţei este apropiată de icoana noastră. 

Din analiza stilistică comparativă cu pictura murală, 
rezumată în cele de mai sus, se poate trage concluzia că 
autorul icoanei loan Botezătorul şi Maico Domnului cu Isus, 

5 Pentru exemplificarea afirmaţiei noastre se poate lua de pildă 
figura lui loan Botezătorul din scena Deisis din pictura bisericii 
Episcopale de la Curtea de Argeş sau cea din ciclul Deisis din 
timpla de la Kruşedol (R. S. F. Iugoslavia). 

Fig. 3. Maica Domnului; Detaliu din pictura murală de la Curtea de 
Argeş (Muzeul de artă al R. 5. România). 


din Domneşti, este contemporan cu artiştii care au execu¬ 
tat aceste ansambluri şi se poate plasa din punct de ve¬ 
dere al viziunii şi calităţilor artistice pe un loc intermediar 
între pictura bisericii Episcopale de la Curtea de Argeş şi 
cea a bolniţei Bistriţei 6 . 

* 

* # 

Comparată cu icoanele cunoscute şi cercetate ce s-au 
păstrat din primul sfert al veacului al XVI-lea, icoana 
/oan Botezătorul şi Maica Domnului cu Pruncul, fără să 
iasă din punct de vedere stilistic şi tehnic din limitele epo¬ 
cii respective, ocupă un loc deosebit. Încadrîndu-se perfect 
în concepţiile şi viziunea acestui început de secol, ea aduce 
în plus elemente noi, ce servesc unei mai bune cunoaşteri 
a picturii în tempera pe lemn din această perioadă. 

Icoana de care ne ocupăm întruneşte trăsături formale 
şi de viziune proprii mai multor opere din epoca lui Nea- 
goe Basarab, constituind parcă o sinteză a caracteristici¬ 
lor dominante în arta picturii în tempera a atelierelor dom¬ 
neşti din Ţara Românească. 

în acest sens, ea întruneşte în general virtuozitatea 
execuţiei, preţiozitatea materialelor şi abilitatea în repar¬ 
tiţia luminilor, proprii icoanelor Isus Pantocrator (Muzeul 
de artă al R. S. România) şi Maica Domnului Hodighitria 
(pronaosul bisericii Păr-Bistriţa/Vîlcea) de la începutul se¬ 
colului al XVI-lea, create probabil de meşteri cretani 7 , ca 
şi icoana reprezentînd pe Sf. Alexe omul lui Dumnezeu între 
Varlaam şi loasaf din pronaosul bisericii Episcopale din 
Argeş 8 , cu tipologia, coloritul cald şi autenticitatea senti¬ 
mentului din cele două icoane monumentale de la Bis¬ 
triţa Craioveştilor, datate cu anul 1512—1513 9 , în care 
aflăm ecouri ale artei din epoca Paleologilor. în aceeaşi 

6 Chiar din fragmentele de pictura murala ce ne-au parvenit 
din biserica Episcopala de la Curtea de Argeş, distingem mai multe 
etape ale zugrăvirii ei, oglindite şi în diferenţe stilistice evidente. 
Fără sâ abordăm această problemă, care mai aşteaptă o rezol¬ 
vare, ne limităm să amintim aici că trei dintre fragmentele păs¬ 
trate, reprezentînd doi îngeri cu însemnele patimilor şi Adormirea 
Maicii Domnului, aflate azi la muzeul mănăstirii Curtea de Argeş, 
sînt apropiate ca stil de sobra pictură a bolniţei Bistriţei şi total 
diferite de restul picturii, care suferă o vădită tendinţă spre fast 
şi manierism. 

7 Al. Efremov, Icoane de la Bistriţa Craioveştilor, în „Revista 
muzeelor", nr. 5/1969, p. 467—470. 

8 E. Lăzărescu, O icoană puţin cunoscută din sec. XVI şi pro - 
blemele pronaosului bisericii mănăstirii Argeşului, în „SCI A, seria 
artă plastică", tom. 14, nr. 2, 1967, p. 186—199; V. Drăguţ, V. Florea, 
D. Grigorescu, M. Mihalache, Pictura românească în imagini, Ed. 
Meridiane, Buc., 1970, fig. p. 43 (fragment). 

9 Al. Efremov, op. cit.; V. Drăguţ, etc., op. cit., fig. p. 45 (frag¬ 

mente). 



Fig. 4. Icoana din Domneşti; Capul Moicii Domnului. 


ordine de idei, Maica Domnului din icoana de care ne 
ocupăm are unele trăsături ale feţei, cum ar fi linia nasu¬ 
lui şi forma ochilor, asemănătoare cu Maica Domnului Ho¬ 
dighitria de la Govora 10 , icoană care păstrează din spi¬ 
ritul auster al artei influenţate de mişcarea isihastă 11 . 
Asemenea trăsături sînt semnificative şi importante pentru 
datare în general şi în special pentru această epocă de 
adaptare la gustul şi exigenţele estetice locale ale unor 
influenţe greceşti şi italo-cretane, acestea din urmă venite 
şi prin intermediul mediului sîrbesc. Confirmarea o găsim 
nu numai în analiza stilistică, ci şi în utilizarea limbii gre¬ 
ceşti pentru indicarea numelui lui loan Botezătorul şi a 
celei slavone pentru textul de pe rotulusul desfăşurat pe 
care acesta îl ţine în mînă. Ipoteza că icoanele cunoscute 
din epoca lui Neagoe Basarab sînt opera unor artişti lo¬ 
cali formaţi doar la o şcoală grecească, în afara unor date 
documentare cu privire la numele zugravilor şi a unora de 
ordin stilistic, pare confirmată şi de inscripţiile în două 
limbi pe care le aflăm aproape la toate icoanele vremii. 
Acordînd mai multă atenţie acestui aspect, observăm că 
limba greacă se foloseşte numai pentru a indica numele 
sfinţilor sau iconografia, iar cea slavonă, ce era bineînţe¬ 
les mai familiară zugravilor locali, era utilizată pentru texte 
liturgice şi de donaţie mai lungi sau pentru a desemna pe 
donatori, fenomen care vine în sprijinul ipotezei mai sus 
enunţate 12 . 

Revenind la asemănările existente între icoana loan 
Botezătorul şi Maica Domnului cu Pruncul, din Domneşti 
şi icoanele din epoca lui Neagoe Basarab, este necesar 
să le subliniem pe cele stilistice şi de conţinut emoţional 

10 V. Drăguţ, etc., op. cit., p. 46. 

11 Icoana se află în patrimoniul Muzeului de artă al R. S. 
România. A fost datată, de către Ioana Lazarovici, cu începutul seco¬ 
lului al XVI-lea, după stil şi inscripţia de donaţie, azi dispărută, 
dar publicată de V. Drăghiceanu. 

12 Făcînd afirmaţia de mai sus ne-am referit la următoarele icoane: 
Maica Domnului Hodighitria, de la Bistriţa — 1512—1513 — (are scris 
tipul iconografic în limba greacă, iar anul executării de pe maphorion 
în slavonă); Maica Domnului, de la Govora — începutul secolului XVI 
(are scris tipul iconografic în limba greacă, iar inscripţia de donaţie, 
citită de V. Drăghiceanu, în slavonă); Sf. Nicolae cu familia dona¬ 
torului — cca. 1518 — (numele sfîntului era scris iniţial, înainte de 
repictare, în limba greacă, iar cel al donatorilor în limba slavonă); 
Coborîrea de pe Cruce — cca. 1522 — (în limba greacă sînt scrise 
titlul şi numele lui loan Botezătorul, iar în cea slavonă numele Des- 
pinei Miliţa şî ruga pe care o adresează „stăpînei"). Icoanele Sf. 
Alexe omul lui Dumnezeu între Varlaam şi loasaf (cca. 1517), Plin - 
gerea (epoca lui Neagoe Basarab) şi Sf m Simeon şi Sava (după 1522), 
cu toate că poartă amprenta puternică a stilului picturii greceşti post- 
bizantine, au atît numele sfinţilor şi donatorilor, cît şi inscripţiile litur¬ 
gice în limba slavonă. 

din Plîngereo 13 din Muzeul de artă al R. S. România. Am¬ 
bele avînd un conţinut dramatic deosebit doar ca intensi¬ 
tate şi nuanţă, în funcţie de simbol, ele au comune (în 
ceea ce priveşte figura lui loan Botezătorul din icoana de 
la Domneşti) nu numai trăsături formale, ci mai ales au¬ 
tenticitatea şi forţa expresiei imprimate chipurilor, umani¬ 
zarea unor sentimente tratate pînă nu de mult în mod ex¬ 
clusiv formal şi abstract. 

Asemănările dintre icoana de la Domneşti cu cele 
create în primele trei decenii ale veacului al XVI-lea merg 
uneori pînă la detalii de peisaj, ca în cazul tufelor de 
flori pe care le aflăm şi în cunoscuta icoană Cobor/rea de 
pe Cruce (cca. 1522) de la Muzeul de artă al R. S. Ro¬ 
mânia. 

Enumerarea şi analiza paralelelor şi asemănărilor sti¬ 
listice ar putea fi extinsă dacă economia lucrării ar per- 
mite-o. Am dori însă să amintim pe scurt despre unele as¬ 
pecte de tehnică, adesea neglijate, dar care sînt de cele 
mai multe ori grăitoare şi vin în sprijinul cercetării. Ne re¬ 
ferim la sistemul identic în care sînt îmbucate hiaturile, în 
special cele ale ramelor, pe care-l întîlnim la icoane de 
mari dimensiuni numai în acest început de secol, la icoa¬ 
nele pomenite de la Bistriţa, Curtea de Argeş, precum şi 
la alte două icoane — Sf. Teodor Tiron şi Sf. Dumitru (cca. 
1517), aflate la mănăstirea Cozia, dar provenite tot din 
pronaosul bisericii Episcopale de la Curtea de Argeş, 
despre care nu s-a pomenit pînă acum, fiind repictate gro¬ 
solan probabil în secolele XVI11-XIX 14 . Urmele de preparaţie 
şi de desen brun, monocrom, de pe spatele icoanei din 
Domneşti, se întîlnesc numai la piese din secolul al XVI-lea 
(ne referim numai la desen, deoarece acoperirea spatelui 
cu preparaţie s-a păstrat şi mai tîrziu, pentru o mai bună 
conservare a suportului, protejîndu-l împotriva variaţiilor 
de temperatură şi umiditate, precum şi împotriva cariilor); 
le întîlnim la icoanele de la Bistriţa (1712—1713) şi la 
Plîngereo din Muzeul de artă al R. S. România. 

Considerînd că argumentele aduse în sprijinul datării 
cu „epoca lui Neagoe Basarab" a icoanei loan Botezăto¬ 
rul şi Maica Domnului cu Pruncul din Domneşti sînt conclu¬ 
dente şi suficiente, vom încerca să desprindem, pe baza 
materialului acumulat, alte aspecte cu privire atît la lucra¬ 
rea studiată, cît şi la mediul care a dat naştere unor opere 
atît de semnificative pentru pictura noastră de icoane, cu 
ecouri adînci şi repercusiuni durabile în evoluţia ulterioară 
a picturii în tempera din Ţara Românească. 

La începutul prezentului studiu s-a pomenit despre pă¬ 
rerea emisă cu privire la locul de provenienţă a icoanei 
din Domneşti şi s-a încercat, în măsura posibilităţilor, să se 
explice sensul iconografic şi semnificaţia ei simbolică. In 
lumina analizei întreprinse, este cazul să revenim asupra 
acestor probleme. Nu putem crede că o icoană de ase¬ 
menea proporţii, nefiind o icoană împărătească sau de 
hram şi avînd calităţi artistice remarcabile, să fi aparţinut 
unei ctitorii destul de modeste ca proporţii şi venituri ca 
cea de la Corbi, ea fiind fără îndoială destinată unei cti¬ 
torii domneşti mari şi bogate, executată de un meşter do¬ 
tat, dintr-un atelier cu renume, tradiţii şi mari resurse ma¬ 
teriale. Analizînd icoana din toate punctele de vedere şi 
în special stilistic, sîntem înclinaţi să presupunem că a 
aparţinut principalei ctitorii a lui Neagoe Basarab, fiind 
probabil creaţia unuia dintre cei mai înzestraţi pictori au¬ 
tohtoni ce au lucrat în atelierele domneşti, cu o personali¬ 
tate artistică ce a depăşit rutina tradiţională 15 . 

Coroborînd datele acumulate pe parcursul studierii aces¬ 
tei interesante opere de artă, apare ca o consecinţă lo¬ 
gică o ipoteză tentantă, pe care o considerăm ca atare 

13 V. Drăguţ etc., op. ci t., p. 46—47, fig. 46 (ansamblu şi detaliu). 

14 E. Lâzârescu, op. cit., p. 198—199. 

15 Ne-am permis aceasta afirmaţie în baza constatării asemănă¬ 
rilor stilistice între icoana din Domneşti şi pictura bolniţei Bistriţei, 
a Episcopalei de la Curtea de Argeş, şi a unor icoane despre care 
s-a vorbit în text. Unele studii recente, în mod surprinzător, atribuie 
neargumentat (V. Drăguţ etc., op. cit., p. 43) sau neconvingâtor (V. 
Drăguţ, Pictura murală din Jara Românească şi din Moldova şi ra¬ 
porturile sale cu pictura Europei de sud-est în cursul secolului al 
XVI-lea, „B. M. I." nr. 4/1970, p. 18 şi nota 7) lui Dobromir zugravul 
icoana Sf. N!colae cu donatori din Muzeul Patriarhiei, încercînd în 
acelaşi timp sâ facâ din acest pictor „lieder-ul" mişcării artistice din 
epoca lui Neagoe Basarab (vezi şi nota 6). 




Fig. 5. Sf. Procopie; Detaliu din pictura murală de la Curtea de 
Argeş (Muzeul de artă al R. S. România). 


pînă la o confirmare sau infirmare documentară. După 
cum am văzut, pe baza analogiilor existente între icoana 
din Domneşti şi pictura „epocii lui Neagoe Basarab", le 
putem considera lucrări „contemporane": calităţile de stil 
şi tehnică şi preţiozitatea materialelor ne permit să cre¬ 
dem că icoana a aparţinut bisericii Episcopale de la Curtea 
de Argeş; semnificaţia simbolică a iconografiei ne îndrep¬ 
tăţeşte s-o considerăm drept o aducere aminte şi o rugă 
în acelaşi timp a celui (sau a celor) ce au comandat-o, pen¬ 
tru sufletul unui răposat loan. Documentele vremii, precum 
şi reprezentări figurative contemporane ne fac cunoscut că 
unul din fiii lui Neagoe Basarab, mort copil, se numea 
loan. Mormîntul lui se află în dreapta pronaosului bisericii 
Episcopale de la Curtea de Argeş şi poartă data de 27 
noiembrie, fără a indica însă anul, care nu poate fi decît 
7026 sau 7027 (1518 sau 1519) 16 . Astfel stînd lucrurile, este 
foarte probabil ca icoana de la Domneşti să fi fost co¬ 
mandată în amintirea acestui tragic eveniment din familia 
domnitorului muntean 17 . Ea ar fi putut să-şi găsească locul 
pe unul din pereţii pronaosului în apropierea mormîntului 
lui loan şi a surorii sale Anghelina, care l-a precedat în 
„lumea de apoi" cu aproximativ un an, deoarece, după 
cum este bine cunoscut, pictura murală a bisericii nu a 
fost terminată decît după moartea lui Neagoe şi deci 
existau numeroase spaţii ce ofereau posibilitatea, — ba 
chiar o cereau — de a fi decorate 18 . 

16 Al. Efremov, Portrete de donatori în pictura de icoane din 
Ţara Românească, „B. M. I." nr. 1/1971, nota 3, unde pe baza da¬ 
telor existente, se încearcă o precizare a datelor morţii celor trei 
copii ai lui Neagoe Basarab, despre care vorbeşte atît de frumos 
şi emoţionant autorul învăţăturilor cu ocazia reînhumârii mamei sale, 
Neaga. 

17 O alta ipoteza în legătură cu semnificaţia icoanei — sugerata 
de E. Lâzârescu într-o discuţie, - s-ar putea construi pornind nu de 
la pârerea câ aluzia iconograficâ se referâ la decesul unui oarecare 
loan, ci la asemânarea condiţiilor morţii. în acest caz, ar putea fi 
vorba de un personaj marcant al vremii, mart prin decapitare. Dar astfel, 
orice posibilitate de identificare este deocamdatâ exclusâ. în afarâ 
de aceasta, şi un considerent de ordin iconografic face ca ipoteza 
sâ fie mai puţin tentantâ, deoarece, sîntem convinşi câ în acest caz 
(decapitarea unui demnitar), s-ar fi recurs fârâ îndoialâ chiar la re¬ 
prezentarea scenei Tăierea capului lui loan Botezătorul, temâ cunos- 
cutâ în iconografie şi mult mai adecvatâ, situaţiei. în favoarea ipo¬ 
tezei adoptate de noi vine şi faptul (pomenit, dar insuficient subli¬ 
niat) câ Maica Domnului ţine pe Isus copil în braţe, lucru neîntîlnit 
atunci cînd Fecioara apare în aceeaşi compoziţie cu înaintemergâto- 
rul, şi care desigur nu este lipsit de semnificaţie. 

18 Cunoscînd câ mormintele Anghelinei, ale lui loan şi Petru nu 
au fost mutate din locul Iar iniţial la restaurarea bisericii (Gr. Toci- 
lescu, Rapoarte. ..., şedinţa din 1 aprilie 1886, extras din „Analele 
Acad. Rom." seria II, tom. VIII, secţia II, Memorii şi notiţe, Buc. 1887, 
p. 14) şi au râmas tot în faţa peretelui estic din pronaos, unde le 
vedem şi astâzi, precum şi faptul câ pe peretele din faţa lor au 

Fig. 6. Icoana din Domneşti; Capul lui loan Botezătorul. 


Ipoteza noastră ar putea eventual părea unor cercetă¬ 
tori puţin întemeiată, îndrăzneaţă. Insă în sprijinul ei vine 
însuşi spiritul epocii. 

în numeroasele studii apărute cu privire la domnia lui 
Neagoe Basarab şi în special la controversata problemă 
a autenticităţii şi paternităţii învăţaturilor , ultima vreme şi-a 
adus un aport hotărîtor sintetizat în cartea lui Manole 
Neagoe — Neagoe Basarab, apărută în Editura ştiinţifică 
în 1971 19 . Astfel, perioada de domnie a lui Neagoe Basa¬ 
rab (1512—1521) — şi implicit cea imediat anterioară şi 
posterioară ei, atît de interesantă şi semnificativă pentru 
istoria Ţării Româneşti şi pe care o putem pe drept numi 
„Epoca lui Neagoe Basarab", deoarece marchează punctul 
culminant —, se conturează din ce în ce mai clar sub toate 
aspectele sale. Astăzi putem vorbi fără frică de a greşi prea 
mult şi despre unele concepţii despre lume (puţin accesi¬ 
bile nouă, oamenilor din secolul XX), ca etica, morala, este¬ 
tica şi deci gusturile şi exigenţele artistice ale epocii. Bise¬ 
rica mănăstirii Dealu (1500—1502) şi în special cea a 
legendarului Manole de la Curtea de Argeş (1517), creaţii 
originale, fără precedent în arta constructorilor munteni, 
vor lăsa o amprentă adîncă asupra arhitecturii ulterioare; 
pictura murală din principala ctitorie a lui Neagoe, execu¬ 
tată de Dobromir zugravul, artist format fără îndoială la 
o şcoală de pictură grecească, vor influenţa profund în¬ 
treaga pictură a Ţării Româneşti atît din punct de vedere 
stilistic, cît şi al programului iconografic; zugravii de icoane, 
formaţi şi ei la şcoli de prestigiu îşi permit inovaţii de ordin 
iconografic, introduc cu îndrăzneală în nava icoanelor por¬ 
tretele donatorilor, în atitudini demne, ce vor constitui 
exemple şi modele de care îşi vor aminti pictorii în epoci 
în care afirmarea conştiinţei, demnităţii şi luptei pentru eli¬ 
berarea naţională în cursul istoriei zbuciumate se vor face 
simţite pregnant; tipăriturile, printre primele în Europa, care 

fost pictate tablourile votive reprezentînd pe Ruxandra şi Radu de 
la Afumaţi ţinînd în mîini modelul bisericii şi pe Theodosie — fiul lui 
Neagoe Basarab ce i-a urmat pentru cîteva luni la domnie (1521—1522) 
—, (P. Chihaia, Cîteva date în legătură cu portretele votive din bise¬ 
rica lui Neagoe din Curtea de Argeş, „Mitropolia Olteniei", nr. 
7—9/1962, p. 449—472) şi deci au fost pictate în a doua etapa, sub 
conducerea lui Dobromir zugravul (1526), consideram câ peretele res¬ 
pectiv putea fi decorat cu una sau eventual mai multe icoane (trei, 
cîte morminte erau), legate prin simbolismul lor de pierderea copiilor 
Iui Neagoe şi ai Despinei Miliţa. 

19 Din pâcate, în afara unei sinteze şi a unor preţioase contri¬ 
buţii, autorul nu şi-a propus, aşa cum o mărturiseşte în introducere, 
decît sâ prezinte unele „momente şi aspecte esenţiale ale domniei şi 
activităţii spirituale a voievodului". Spre regretul nostru, autorul nu 
a considerat „esenţial" sâ închine un capitol culturii şi artei din 
aceasta perioada, lipsindu-ne de o analiza mai larga şi mai apro¬ 
fundata a acestui „aspect". Am fi dorit ca acele pagini închinate 
învăţăturilor sâ fi fost încadrate într-un context cultural-artistic larg, 
vâzut şi analizat prin prisma unui bun cunoscâtor al epocii. 


înlesnesc răspîndirea cunoştinţelor, îşi vor găsi în viitor 
urmaşi demni ce vor contribui la formarea limbii române 
literare; învăţăturile lui Neagoe — un program şi o oglinda 
a realităţilor noastre din această perioadă — vor fi copiate, 
traduse în limba greacă şi mai tîrziu în limba română şi 
vor răspîndi înţelepciunea şi sentimentele complexe ce le 
cuprind dincolo de graniţele ţării. 

în această epocă de efervescenţă spirituală a fost 
creată icoana „din Domneşti". îndrăzneala pe care o are 
un zugrav pentru crearea unei noi teme iconografice, cînd 
tot cam pe atunci vedem tema iconografică a unui epitaf 
transpusă pe o icoană, cînd figura lui Neagoe este aproape 
tot atît de mare ca cea a sfîntului pe a cărui cutie de 
moaşte se reprezintă, sau cînd durerea unei mame care 
şi-a pierdut fiul cutează să fie asemuită cu cea a Maicii 
Domnului, nu ne mai poate apare drept imposibilă. 20 Uma¬ 
nizarea subtil nuanţată a sentimentelor de adîncă durere 
şi dramatism, chiar fără a se îndepărta prea mult de tra¬ 
diţiile austere şi abstracte, precum şi introducerea unor 
elemente din viaţa reală — cum sînt florile din peisaj — 
într-o compoziţie de concepţie monumentală şi simbolică în 
care nu-şi au locul detaliile nesemnificative, fără a o in¬ 
fluenţa şi fără a-i ştirbi din înalta ţinută artistică, sînt doar 
cîteva aspecte ale icoanei noastre care-şi pot găsi cores¬ 
pondenţe, pot fi comparate cu conţinutul, stilul, spiritul 
învăţăturilor lui Neagoe, în care, alături de pagini de o 
adîncă religiozitate, întîlnim altele în care se surprinde 
cunoaşterea lucidă şi perfectă a realităţilor înconjurătoare, 
sau durerea umană plină de demnitate, cînd pomeneşte de 
mama şi copiii săi morţi. 

Această ambianţă artistică şi spirituală din preajma 
scaunului domnesc, în care se încadrează atît de perfect 
icoana de care ne ocupăm, nu poate constitui decît un 
argument în plus în favoarea ipotezei noastre. 

Unele probleme ridicate în legătură cu icoana Sf. loan 
Botezătorul şi Maica Domnului cu Pruncul de la Domneşti 
şi felul în care se încadrează în spiritul şi în special în 
plastica epocii comportă o atenţie deosebită, datorită unor 
nuanţe semnificative asupra cărora am dori să atragem 
atenţia, accentuîndu-le nu numai pentru importanţa lor în 
contextul artei contemporane, ci şi prin semnificaţia plină 
de consecinţe asupra evoluţiei viitoare a picturii de icoane 
din Ţara Românească. 

Atunci cînd s-a remarcat că lucrarea studiată nu are 
asemănări deosebite cu o anumită icoană cunoscută şi 
cercetată, din primul sfert al veacului al XVI-lea, ci întru¬ 
neşte trăsături stilistice şi tehnice comune diferitelor piese 
ce formează acest grup, cititorul atent ar fi putut desprinde 
că sînt evidente apropierile de ordin formal şi tehnic (pre¬ 
pararea şi îmbinarea scîndurilor suportului, unele trăsături 
ale feţelor, precizia şi virtuozitatea punerii blicurilor, cali¬ 
tatea aurului etc) cu cele ale icoanelor asemănătoare, exe¬ 
cutate de meşteri străini 21 , iar cele de conţinut, colorit şi 
sentiment, cu cele create de zugravi autohtoni sau naturali¬ 
zaţi. O stare de fapt asemănătoare o observăm şi în ceea 
ce priveşte pictura murală, unde, cu toate deosebirile de 
tehnică şi viziune, apropierile stilistice sînt şi mai evidente, 
în special cu fragmentele ce pot fi atribuite „cercului lui 
Dobromir zugravul". 

Tot cu această ocazie s-a putut observa că austeritatea 
adesea rigidă, coloritul rece şi preţios, virtuozitatea uneori 
seacă şi manierismul ce duce la efeminare şi lipsă de forţă 
(trăsături din care întîlnim unele sau altele, iar uneori 
toate în aceeaşi operă), pe care le distingem în majoritatea 
operelor create de artişti străini, nu se fac simţite în icoana 
studiată. 

20 Fâcînd afirmaţiile de mai sus ne referim la urmâtoarele lucrârî 
pe care le dâm în ordinea citatâ: Plîngerea (începutul secolului XVI) 
din Muzeul de artâ al R. S. România; Sf. Nicolae cu donatori 
(1517—1518) din Muzeul Patriarhiei Române — Bucureşti, mânâstirea 
Antim, şi Sf. Simeon şi Sava (cca. 1522) din Muzeul de artâ al R. S. 
România; partea interioarâ a capacului raclei Sf. Nifon (cca. 1513) 
de la Muntele Athos: Coborirea de pe Cruce (cca. 1522) din Muzeul 
de artâ al R. S. România. 

21 Pentru a nu îngreuna inutil textul, nu considerâm necesar sâ 
enumerâm operele la care ne referim deoarece sînt aceleaşi icoane 
despre care s-a pomenit atunci cînd s-a fâcut analiza stilisticâ şî 
iconograficâ. 

Fig. 7. Icoana Maica Domnului cu Arhanghelul Mihail aflată la mâ-► 
năstirea Hurez (sec. XVI). 

Sintetizînd aspectele şi corelaţiile dintre icoana din 
Domneşti şi pictura şi cultura epocii în general, se contu¬ 
rează cu mai multă limpezime că tocmai acum, în primul 
sfert al veacului al XVI-lea, asistăm la o simbioză şi că 
icoana noastră este un exemplu elocvent al acestui fe¬ 
nomen 22 . 

Dar nu este singurul pe care-l cunoaştem. Este poate 
necesar să amintim cele nouă icoane care formează cinul 
Deisis din tîmpla mănăstirii Kruşedol din Iugoslavia — o 
donaţie probabilă a lui Neagoe Basarab ctitoriei rudei 
sale şi fostului mitropolit al Ţării Româneşti, Maxim Bran- 
covic, — icoane, cărora cercetătorii sîrbi le acordă o înaltă 
preţuire 23 . 

O altă frumoasă icoană puţin cunoscută, păstrată astăzi 
în muzeul mănăstirii Hurez, vine să completeze imaginea 
noastră asupra cristalizării noii viziuni în pictura de icoane 
din Ţara Românească. Ea reprezintă pe Maica Domnului 
şi arhanghelul Mihail (fig. 7) fiind de fapt un fragment din 
cinul Deisis al unei tîmple din care, din păcate, nu ni s-a 
mai păstrat nimic. De dimensiuni mijlocii (54,4x37x3 cm), 
lucrată cu o deosebită acurateţe, vădind o accentuată 
înclinaţie spre fast, cu o frumoasă punere în pagină, 
icoana, ce poate fi considerată ca fiind puţin posterioară 
celor despre care s-a vorbit pînă acum, fără a se ridica 
la înalta ţinută artistică a icoanei din Domneşti, prin graţia 
mişcării şi gesturilor, autenticitatea sentimentului umanizat 
şi prin coloritul său viu şi cald în acelaşi timp, se pla¬ 
sează printre puţinele exemplare care, prin intermediul 
limbajului plastic, exprimă cu atîta plenitudine spiritul nou, 
de care s-a pătruns arta epocii şi care va constitui, de aici 
înainte, o tradiţie. 

Fără să mai amplificăm lista icoanelor datînd din acest 
început de veac (listă ce ar mai putea fi completată cu 
încă cîteva icoane studiate), ce marchează geneza unui 
stil autohton în pictura de icoane din Ţara Românească, 
vom încerca să localizăm acest fenomen. 

Este greu, dacă nu imposibil, să mai vorbim astăzi 
despre o „şcoală artistică ' 1 care a apărut spontan, fără să 
fi suferit influenţe străine de la „şcoli" mai evoluate, fără 
să fi adaptat spiritului şi necesităţilor sale unele sau altele 
dintre elementele venite „din afară", fără să fi preluat 
tehnici care să-i ajute să-şi exprime cît mai adecvat ideile 
şi sentimentele într-o viziune proprie. Istoria artei ne-a 
demonstrat cu prisosinţă acest lucru. 

Revenind la realităţile Ţării Româneşti în timpul lui 
Neagoe Basarab, constatăm că voievodul ducea o politică 
de apărare a independenţei naţionale din ce în ce mai 
ameninţată, a sprijinirii ideologiei ortodoxe în Balcani, poli¬ 
tică ce constituia una din principalele sale arme în con¬ 
diţiile inegalităţii flagrante a forţelor ce se confruntau, 
promovînd în artă tendinţe vădite spre bogăţie şi fast, 
urmărind creşterea prestigiului domniei. în această con¬ 
junctură, nu ne poate mira faptul că domnitorul a apelat 
la serviciile unor meşteri greci, cretani, după cum ne rela¬ 
tează, nu fără temei, Paul de Alep, ce se bucurau pe acea 
vreme de o mare faimă în toată lumea ortodoxă, inclusiv în 
colonia greacă din Veneţia. Virtuoşi neîntrecuţi în mînuirea 
penelului, pictorii acestei vestite şcoli, care au inundat estul 
şi sud-estul Europei cu operele lor, erau consideraţi ca 
singurii păstrători ai tradiţiilor artistice ale Imperiului bizan¬ 
tin. Visînd irealizabilul, — reînvierea Imperiului, — rupţi de 
realităţile vieţii, perpetuînd cu ştiinţă dar fără sentiment 
tradiţii iconografice, arta lor se sclerozează, operele lor 
devin manieriste datorită intelectualismului excesiv care 
exclude o participare afectivă 24 . Fără îndoială că în jurul 

22 Fârâ sâ avem încâ argumente suficiente pentru a demonstra 
câ tocmai icoana din Domneşti (ca şi altele ce-i sînt apropiate sti¬ 
listic) şi nu Sf. Nicolae cu donatori — tributara unei viziuni cu totul 
deosebite, - ar fi considerata ca opera aparţinînd „cercului lui Do- 
bromir", judecind dupâ fragmentele de pictura murala păstrate la Mu¬ 
zeul mănăstirii Curtea de Argeş, ce-i pot fi atribuite cu mai multă sigu¬ 
ranţă lui Dobromir, ne permitem să sugerăm această posibilitate ce 
pare verosimilă (vezi şi nota nr. 6). 

23 V. J. Djuric, Icones de V ougoslavie, catalog, Belgrad, 1961, p. 
63—64, nr. cat. 67, p. 124—125 cu bibliografie, pl. LXXXVI1I. 

24 Cu privire la arta acestei şcoli, a cărei importanţă a fost exa¬ 
gerată de numeroşi cercetători, vezi V. N. Lazarev, Istoria picturii bi- 
zantine, voi. I, Moscova, 1947, cap. IX, 208—258, în special p. 211—212 
şi 255-258; şi V. N. Lazarev, Cu privire la „maniera greacă" şi şco- 
lile de pictură italo-greacă şi italo-cretană, „Anuarul Institutului de 
Istoria Artei", Moscova, 1952, p. 152—200 (ambele lucrări în limba 
rusă). 


acestor maeştri străini cu faimă, dintre care probabil unii 
erau stabiliţi de mai multă vreme în ţară, s-au perfec¬ 
ţionat şi s-au format artiştii autohtoni. Adesea, influenţa 
unor maeştri dotaţi, cu renume şi prestigiu, devine zdrobi¬ 
toare pentru personalitatea artistică a învăţăceilor, care nu 
arareori devin eclectici sau academişti. 

Insă, în acest moment istoric, atît de important pentru 
evoluţia artistică ulterioară, Ţara Românească dispunea de 
forţe proaspete puternice, pline de vitalitate şi suficient de 
maturizate în acelaşi timp pentru a putea discerne. Artiştii 
români nu se rezumă la preluarea unei iconografii simbolice 
tradiţionale, elevată dar rece, ci îi conferă subiectului 
un conţinut de sentimente; ei nu recurg la virtuozitatea 
abstractă a jocului blicurilor, ci le folosesc pentru a nuanţa 
şi accentua expresia chipurilor; coloritul rece şi distant este 
încălzit pentru a micşora prăpastia ce desparte pe credin¬ 
cios de icoană; gestul şi mişcarea nobilă dar factice şi efe¬ 
minată se transformă în eleganţă. 

Aceste schimbări luate separat, fără prea mare semnifi¬ 
caţie în aparenţă, duc laolaltă la naşterea unor opere de 
o viziune nouă, la un nou stil. Icoanele de la Bistriţa Cra- 
ioveştilor, cele de la Kruşedol, Domneşti şi Hurez, ca să 
nu amintim decît cele create de meşteri autohtoni, ilus¬ 
trează cu prisosinţă teza noastră. Fiecare în parte şi toate 
la un loc, ele vor constitui începuturile, „primul pas inde¬ 
pendent" cu care va porni în lungul său drum pictura 
icoanelor din Ţara Românească, un drum pe parcursul 
căruia au loc inevitabile schimbări şi adaptări la epocile 
respective, pînă la cotitura din secolul al XlX-lea, cînd 
schimbarea radicală a concepţiilor despre lume va aduce 
cu ea arta laică, ale cărei rădăcini şi tradiţii exprimate prin 
umanism, generozitate, simţ al echilibrului şi colorit le 
putem urmări încă din secolul al XVI-lea. 


R e s u m e 


La presente etude tente de resoudre certains problemes souleves 
por une interessante et remarquable icone du XVIe siecle representant 
saint Jean-Baptiste et la Vierge ă l'Enfant, conservee dans un petit 
musee de la commune de Domneşti (dep. d'Argeş). L'icone porte 
une date du XVIIIe siecle, mais â la suite d’une analyse stylistique 
et de rapprochements itant avec Ia peinture murale du XVIe siecle — 
notamment avec celle de la chapelle de l'hospice de Bistriţa (dep. 
de Vîlcea) et avec Ies fragments de fresque de l’eglise du monas- 
tere de Curtea de Argeş — qu'avec Ies icones de la meme periode, 
l'auteur estime que la piece en question date de „l'epoque de Neagoe 
Basarab”. 

L'iconographie peu habituelle de la piece est interpretee comme 
une allusion â la mort d'un certain Jean et l'auteur emet l'hypothese 
qu'elle pourrait avoir ete commandee par Neagoe Basarab (1512— 
1521) lui-mcme ou par son epouse Mi'liţa Despina (+ 1554), pour 
commemorer la mort prematuree de leur fils et pour ctre placee dans 
l'eglise, necropole prindere, ou celui-ci a ete enterre (vers 1518). 
Le contenu d'idees, la haute tenue artistique, la qualite du materiau 
et Ies dimensions importantes (126X96X4 cm) de l'icone plaident en 
faveur de cette hypothese. 

A mesure que l'etude comparative est poussee plus 6 fond, 
il en ressort de plus en plus nettement des traits de style et de 
contenu inedits, visibles aussi bien dans l'icone etudiee que dans 
d'autres icones datant des trois premieres decennies du XVIe siecle, 
periode complexe et d'une importance particuliere dans l'histoire et 
la culture de la Valachie. En effet tout en adoptant l'iconographie et 
certains traits stylistiques et techniques de leurs „professeurs", Ies 
artistes autochtones de l'„epoque de Neagoe Basarab" conferent â 
leurs oeuvres un contenu nouveau, plus humain, plus â la portee de 
la comprehension et de la vie locales. 11s recourent â des moyens 
moins subtils et moins raffines, mais plus vivants et plus conformes 
aux gouts et aux sentiments de leurs contemporains — autant d'ele- 
ments qui definissent le style des icones de Valachie tout le long 
du XVIe siecle. 

